title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tekniikan kehitykseen sen poikkeuksen osalta, joka koskee lyijyä optisissa sovelluksissa käytetyissä valkoisissa laseissa

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 -direktiivi) liitettä III sen mukauttamiseksi tekniikan kehitykseen. Kyse on tiettyjä lyijyä sisältäviä sovelluksia koskevasta poikkeuksesta.

               RoHS 2 -direktiivillä rajoitetaan tiettyjen vaarallisten aineiden käyttöä sähkö- ja elektroniikkalaitteissa. Se tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 -direktiivin liitteessä II. Tähän mennessä on pantu täytäntöön lyijyä, elohopeaa, kadmiumia, kuudenarvoista kromia, polybromidibifenyyliä ja polybromidifenyylieetteriä koskevat rajoitukset, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019. RoHS 2 -direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 -direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten lisääminen, uusiminen, muuttaminen ja poistaminen). Direktiivin 5 artiklan 1 kohdan a alakohdan mukaisesti poikkeusten sisällyttäminen liitteisiin III ja IV edellyttää sitä, että tällainen sisällyttäminen ei heikennä asetuksessa (EY) N:o 1907/2006 säädettyä ympäristön ja terveyden suojelua ja että jokin seuraavista edellytyksistä täyttyy: i) materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa, ii) korvaavien aineiden luotettavuutta ei pystytä varmistamaan, tai iii) korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ’komissio’, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen saanut lukuisia
                  2
                uusien poikkeuksien myöntämistä ja voimassa olevien poikkeuksien uusimista koskevia hakemuksia, jotka perustuvat 5 artiklan 3 kohdan ja liitteen V säännöksiin, joiden mukaisesti sidosryhmät voivat hakea poikkeusta aineiden käyttörajoituksiin.

               Komissio sai 11. marraskuuta 2014 hakemuksen, joka koskee liitteessä III olevan poikkeuksen 13 a uusimista ja liittyy lyijyn käyttöön optisissa sovelluksissa käytetyissä valkoisissa laseissa.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin
                  3
                verkkokuuleminen.
                  4
                Sidosryhmien kuulemisen aikana ei saatu kommentteja.

               Hakemuksesta tehdyn arvioinnin sisältävä loppuraportti julkaistiin
                  5
                ja annettiin tiedoksi sidosryhmille. Hankkeen verkkosivulle pääsee Europa-sivuston kautta.
                  6

               Tämän jälkeen komissio kuuli RoHS 2 -direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää. Ehdotus RoHS 2 -direktiivin liitteeseen III tehtäväksi muutokseksi toimitettiin kaikkine tarvittavine taustatietoineen 17. maaliskuuta 2016, ja asiantuntijoita pyydettiin kommentoimaan ehdotusta 19. huhtikuuta 2016 pidettävässä kokouksessa. Asiantuntijaryhmä kannatti yksimielisesti ehdotusta myöntää poikkeus lyijyn käytölle optisissa sovelluksissa käytetyissä valkoisissa laseissa viideksi vuodeksi poikkeuksen 13 a voimassaolon alkuperäisestä päättymispäivästä. Paremman sääntelyn suuntaviivojen mukaisesti delegoidun säädöksen luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja saatiin kolme, ja niissä kaikissa tuettiin delegoidun säädöksen luonnoksen hyväksymistä. Kaikki 5 artiklan 3–7 kohdan mukaiset tarvittavat toimenpiteet on suoritettu. Neuvostolle ja parlamentille ilmoitettiin kaikista asiaan liittyvistä toimista.

               Loppuraportissa nostettiin esiin erityisesti seuraavat tekniset tiedot (ks. alaviitteessä 5 mainittu raportti):

               Lyijypohjaisia laseja käytetään niiden ainutlaatuisten ominaisuuksien ja erityispiirteiden, kuten valonläpäisyn, optisen dispersion, lämmönjohtavuuden ja kahtaistaittumisen, vuoksi.

               Optisissa sovelluksissa voidaan käyttää myös lyijyttömiä vaihtoehtoja: lyijyttömiä laseja, muovilinssejä ja suunnittelultaan muunlaisia laitteita. Nämä vaihtoehdot eivät kuitenkaan tarjoa monia sellaisia ominaisuuksia ja niiden yhdistelmiä, jotka olisivat verrattavissa lyijypohjaisiin laseihin.

               Kun korvaavia vaihtoehtoja on ollut suhteellisen helppo löytää, niitä on jo otettu käyttöön. Muita käyttötarkoituksia varten ei ole edelleenkään saatavana vaihtoehtoja. Korvaavien vaihtoehtojen käyttö koko käyttötarkoituskirjossa ei siis yleisesti ottaen ole mahdollista.

               Luokkia 1–7 ja 10 koskevan arvioinnin tulokset osoittavat, että liitteessä III olevaa kohtaa 13 a koskeva poikkeushakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä, kun kohdan muotoilu on ”Lyijy optisissa sovelluksissa käytetyissä valkoisissa laseissa”, joten poikkeuksen uusiminen on perusteltua. Koska asianomaisiin käyttötarkoituksiin ei tällä hetkellä ole käytettävissä riittävän luotettavia vaihtoehtoja tai niitä ei todennäköisesti tule lähiaikoina markkinoille ja kun otetaan huomioon alalle tyypillinen innovointivauhti, poikkeuksen viisivuotisen voimassaolon ei odoteta haittaavan innovointia. Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Poikkeus ei, kuten direktiivin 2011/65/EU 5 artiklassa edellytetään, vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Säädösehdotuksella myönnetään poikkeus direktiivin 2011/65/EU ainerajoituksista tietyissä sovelluksissa käytettävälle lyijylle.

               Ehdotettu väline on delegoitu direktiivi, kuten direktiivissä 2011/65/EU ja erityisesti sen 5 artiklan 1 kohdan a alakohdassa säädetään.

               Ehdotetun säädöksen tavoitteena on taata oikeusvarmuus ja kestävät markkinaolosuhteet sähkö- ja elektroniikkatuotteiden valmistajille sallimalla muutoin kiellettyjen aineiden tietyt käyttötarkoitukset RoHS 2 -direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 15.3.2017,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tekniikan kehitykseen sen poikkeuksen osalta, joka koskee lyijyä optisissa sovelluksissa käytetyissä valkoisissa laseissa

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  7
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)Direktiivillä 2011/65/EU kielletään lyijyn käyttö markkinoille saatetuissa sähkö- ja elektroniikkalaitteissa.

               (2)Lyijypohjaisia laseja käytetään niiden ainutlaatuisten ominaisuuksien ja erityispiirteiden, kuten valonläpäisyn, optisen dispersion, lämmönjohtavuuden ja kahtaistaittumisen, vuoksi.

               (3)Optisissa sovelluksissa voidaan käyttää myös lyijyttömiä vaihtoehtoja: lyijyttömiä laseja, muovilinssejä ja suunnittelultaan muunlaisia laitteita. Nämä vaihtoehdot eivät kuitenkaan tarjoa monia sellaisia ominaisuuksia ja niiden yhdistelmiä, jotka olisivat verrattavissa lyijypohjaisiin laseihin.

               (4)Kun korvaavia vaihtoehtoja on ollut suhteellisen helppo löytää, niitä on jo otettu käyttöön. Muita käyttötarkoituksia varten ei ole edelleenkään saatavana vaihtoehtoja. Korvaavien vaihtoehtojen käyttö koko käyttötarkoituskirjossa ei siis yleisesti ottaen ole mahdollista. Lyijy optisissa sovelluksissa käytetyissä valkoisissa laseissa olisi sen vuoksi vapautettava kiellosta 21 päivään heinäkuuta 2021 saakka luokkien 1–7 ja 10 osalta. Tämäntyyppisiin optisiin sovelluksiin liittyvä innovaatiosykli huomioon ottaen poikkeuksella tuskin on kielteisiä vaikutuksia innovointiin.

               (5)Direktiiviä 2011/65/EU olisi sen vuoksi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on viimeistään [päivämäärä – 12 kuukautta tämän direktiivin voimaantulosta] annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Niiden on viipymättä toimitettava nämä säännökset komissiolle kirjallisina.

               Niiden on sovellettava näitä säännöksiä [päivämäärä – 12 kuukautta tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 15.3.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EUVL L 174, 1.7.2011, s. 88.

                     (2)
                  Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm.

                     (3)
                  Kuultavien tahojen luetteloa päivitetään säännöllisesti ja pidetään yllä. Kuultavia tahoja ovat muiden muassa teollisuuden järjestöt, valmistajat ja tavarantoimittajat, kierrättäjät, kuluttajajärjestöt, kansalaisjärjestöt, tiedeyhteisöt ja jäsenvaltioiden edustajat.

                     (4)

                  Kuulemisen kesto
                  : 24.4.2015–19.6.2015.

                     (5)

                     Arviointikertomus

                     (6)

                  http://ec.europa.eu/environment/waste/rohs_eee/adaptation_en.htm.

                     (7)
                  EUVL L , , s. .

    ---documentbreak---

               LIITE

               asiakirjaan

               KOMISSION DELEGOITU DIREKTIIVI (EU)

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tekniikan kehitykseen sen poikkeuksen osalta, joka koskee lyijyä optisissa sovelluksissa käytetyissä valkoisissa laseissa

               Korvataan liitteessä III oleva kohta 13 a seuraavasti:

               ”

                        13 a

                        Lyijy optisissa sovelluksissa käytetyissä valkoisissa laseissa

                        Koskee kaikkia luokkia ja päättyy:

                        21.7.2023 luokan 8 in vitro -diagnostiikkaan tarkoitettujen lääkinnällisten laitteiden osalta;

                        21.7.2024 luokan 9 teollisuuden tarkkailu- ja valvontalaitteiden sekä luokan 11 osalta;

                        21.7.2021 kaikkien muiden luokkien ja alaluokkien osalta.

               ”


title: KOMISSION TÄYTÄNTÖÖNPANODIREKTIIVI (EU) …/…, neuvoston direktiivin 2000/29/EY liitteen IV muuttamisesta unionista peräisin olevan Solanum tuberosum L. -kasvin siementen vapaan liikkuvuuden osalta

text:
               KOMISSION TÄYTÄNTÖÖNPANODIREKTIIVI (EU) …/…,

               annettu 19.10.2017,

               neuvoston direktiivin 2000/29/EY liitteen IV muuttamisesta unionista peräisin olevan Solanum tuberosum L. -kasvin siementen vapaan liikkuvuuden osalta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY
                  1
                ja erityisesti sen 14 artiklan toisen kohdan d alakohdan

               sekä katsoo seuraavaa:

               (1)Direktiivin 2000/29/EY 5 artiklan 1 kohdassa, luettuna yhdessä sen liitteessä IV olevan A osan II jakson 18.3. kohdan kanssa, vahvistetaan erityiset vaatimukset, jotka koskevat istutettaviksi tarkoitettujen Solanum L. -suvun rönsyjä tai mukuloita muodostavien lajien kasvien tai niiden hybridien liikkuvuutta, lukuun ottamatta liitteessä IV olevan A osan II jakson 18.1., 18.1.1 tai 18.2. kohdassa tarkoitettuja lajin Solanum tuberosum L. mukuloita ja geenipankkeihin tai geenivarastokokoelmiin varastoituja viljelyaineistoja.

               (2)Tietyt jäsenvaltiot ovat pyytäneet yksityiskohtaisempia vaatimuksia Solanum tuberosum L. -lajin siementen, joita yleisesti kutsutaan ”varsinaisiksi perunansiemeniksi” ja jotka ovat peräisin unionista, jäljempänä asianomaiset siemenet”, liikkuvuuden osalta. Näillä vaatimuksilla olisi voitava taata unionin alueen kasvinterveyden suojelu haitallisilta organismeilta, joita asianomaisissa siemenissä saattaa olla.

               (3)Istutettaviksi tarkoitettujen Solanum L. -suvun rönsyjä tai mukuloita muodostavien lajien kasvien tai niiden hybridien siemeniä, joita varastoidaan geenipankeissa tai geenivarastokokoelmissa, ei tulisi pitää asianomaisina siemeninä, koska ne on tarkoitettu tutkimus- ja suojelutarkoitukseen.

               (4)Koska kasvintuhoojat Synchytrium endobioticum (Schilbersky) Percival, Clavibacter michiganensis ssp. Sepedonicus (Spieckermann et Kotthoff) Davis et al., Ralstonia solanacearum (Smith) Yabuuchi et al. ja perunan sukkulamukulatauti ovat suuri kasvinterveysriski asianomaisille siemenille, ja ottaen huomioon Alankomaiden elintarvikkeiden ja kulutustavaroiden turvallisuudesta vastaavan viranomaisen vuoden 2015 tuhoeläinvaara-analyysin
                  2
               , on aiheellista säätää, että joko asianomaisten siemenien on tultava alueilta, joiden tiedetään olevan vapaita kyseisistä organismeista, tai että asianomaisiin siemeniin ja niiden tuotantoon olisi sovelletaan erityisvaatimuksia.

               (5)Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2000/29/EY liite IV tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […] [Julkaisutoimisto lisää päivämäärän, joka on tämän direktiivin voimaantulokuukautta seuraavan viidennen kuukauden viimeinen päivä]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […] [Julkaisutoimisto lisää päivämäärän, joka on 1 kohdassa lisättyä päivämäärää seuraava päivä, eli seuraavan kuukauden ensimmäinen päivä].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 19.10.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EYVL L 169, 10.7.2000, s. 1.

                     (2)
                  PRA EU internal movement of True Potato Seeds of official varieties, NVWA, kesäkuu 2015.

    ---documentbreak---

               LIITE

               Muutetaan direktiivin 2000/29/EY liite II seuraavasti:

               1)Korvataan 18.3. kohta seuraavasti:

                        ”18.3.
                              Istutettaviksi tarkoitetut suvun Solanum L. rönsyjä tai mukuloita muodostavien lajien kasvit tai niiden hybridit, lukuun ottamatta liitteessä IV olevan A osan II jakson 18.1, 18.1.1 tai 18.2 kohdassa tarkoitettuja lajin Solanum tuberosum L. mukuloita, geenipankkeihin tai geenivarastokokoelmiin varastoituja viljelyaineistoja ja 18.3.1 kohdassa tarkoitettuja lajin Solanum tuberosum L. siemeniä.

                        (a)Kasvien on pitänyt olla karanteenissa ja ne on oltava osoitettu haitallisista organismeista vapaiksi tänä aikana suoritetuissa kokeissa.

                        (b)Edellä a alakohdassa tarkoitettujen karanteenikokeiden on:

                        aa)
                              oltava kyseisen jäsenvaltion kasvinsuojeluviranomaisen valvomia ja tämän viranomaisen tieteellisesti erikoistuneen henkilöstön tai minkä tahansa toimiluvan saaneen toimielimen toteuttamia,

                        bb)
                              oltava toteutettuja sellaisella paikalla, jolla on riittävät edellytykset haitallisten organismien leviämisen estämiseksi ja aineistojen, indikaattorikasvit mukaan lukien, ylläpitämiseksi siten, että vältytään näiden organismien leviämisvaaralta,

                        cc)
                              koostuttava kunkin aineiston osalta,

                        —
                              aineiston luonteen ja sitä koskevan koeohjelman kehitysvaiheen mukaisesti visuaalisesta säännöllisin väliajoin vähintään yhden kokonaisen kasvukauden ajan suoritettavasta haitallisten organismien aiheuttamien taudinoireiden tutkimuksesta,

                        —
                              sarjasta 18 artiklassa tarkoitetulle komitealle esitettävin riittävin menetelmin toteutettavia tutkimuksia vähintään seuraavien kasvintuhoojien varalta:

                        —
                              kaikkien peruna-aineistojen osalta:

                        -
                              Andien perunan piilovirus

                        -
                              arrakatsan B-virus, oca-kanta,

                        -
                              perunan mustarengaslaikkuvirus

                        -
                              perunan sukkulamukulatauti

                        -
                              perunan T-virus

                        -
                              Andien perunan läikkävirus

                        -
                              yleiset perunan A-, M-, S-, V-, X- ja Y- (Yo, Yn ja Yc mukaan lukien) virukset ja perunan kierrelehtivirus,

                        -
                              Clavibacter michiganensis ssp. sepedonicus (Spieckermann et Kotthoff) Davis et al.,

                        -
                              Ralstonia solanacearum (Smith) Yabuuchi et al.;

                        —
                              Solanum tuberosum L. -lajin siementen osalta, lukuun ottamatta 18.3.1 kohdassa tarkoitettuja,  ainakin cc kohdassa tarkoitettujen virusten ja vastaavien organismien osalta;

                        dd)
                              mahdollistettava kokeet toteuttamalla haitallisten organismien tunnistaminen muista visuaalisessa tutkimuksessa havaituista oireista,

                        (c)kaikki sellainen aineisto, jota ei ole b kohdassa kuvailluissa kokeissa todettu b kohdassa tarkoitetuista haitallisista organismeista vapaaksi, on välittömästi tuhottava tai käsiteltävä siten, että nämä häviävät,

                        (d)kunkin tällaista aineistoa hallussaan pitävän tutkimuslaitoksen tai -toimielimen on ilmoitettava siitä kyseisen jäsenvaltion kasvinsuojelusta vastaavalle viranomaiselle. ”

               2)Lisätään 18.3.1 kohta 18.3. kohdan jälkeen seuraavasti:

                        ”18.3.1
                              Solanum tuberosum L. -lajin siemenet, lukuun ottamatta 18.4 kohdassa tarkoitettuja.

                        Virallinen lausunto siitä, että

                        Nämä siemenet ovat peräisin kasveista, jotka täyttävät 18.1, 18.1.1, 18.2 ja 18.3 kohtien vaatimukset soveltuvin osin.

                        sekä

                        (a)siemenet ovat peräisin alueilta, joilla ei tiedettävästi ole seuraavia kasvintuhoojia: Synchytrium endobioticum (Schilbersky) Percival, Clavibacter michiganensis ssp. sepedonicus (Spieckermann et Kotthoff) Davis et al., Ralstonia solanacearum (Smith) Yabuuchi et al. ja perunan sukkulamukulatautia;

                        tai

                        (b)siemenien on täytettävä seuraavat vaatimukset:

                        i)
                              ne on tuotettu alueella, jolla ei ole havaittu viimeiseksi päättyneen kasvukauden alun jälkeen a kohdassa tarkoitettujen haitallisten organismien aiheuttamia taudinoireita;

                        ii)
                              ne on tuotettu alueella, jolla kaikki seuraavat toimenpiteet on toteutettu:

                        1)
                              alue on eristetty muilta koisokasveilta ja muilta perunan sukkulamukulataudin isäntäkasveilta;

                        2)
                              estetään kosketus henkilökuntaan ja esineisiin, kuten työvälineisiin, koneisiin, astioihin ja pakkausmateriaaleihin, jotka tulevat muilta alueilta, joilla tuotetaan koisokasveja ja muita perunan sukkulamukulataudin isäntäkasveja, tai toteutetaan asianmukaiset hygieniaan liittyvät toimenpiteet infektion estämiseksi henkilökunnan ja esineiden osalta, jotka tulevat muilta alueilta, joilla tuotetaan koisokasveja ja muita perunan sukkulamukulataudin isäntäkasveja;

                        3)
                              käytetään vain vettä, jossa ei ole tässä kohdassa tarkoitettuja haitallisia organismeja. ”